Diari Oficial de la Generalitat Valenciana


Sumari del DOGV 8997, del 14-01-2021 (2021/250)

DECRET 6/2021, de 8 de gener, del Consell, de declaració de l'any 2021 com a Any García-Berlanga.
-------------------------------------------------------------------------------------------------

### Dades del document

Número de DOGV
:   8997

Data del DOGV
:   14-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/250


Data del document
:   08-01-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació
    * professió artística

DECRET 6/2021, de 8 de gener, del Consell, de declaració de l'any 2021 com a Any García-Berlanga. [2021/250]  
Luis García-Berlanga, nascut a la ciutat de València el 12 de juny de 1921 i mort a la seua casa de Somosaguas l'any 2010, va ser un dels protagonistes més destacats del cinema espanyol del segle XX, com a guionista i com a director d'algunes de les pel·lícules més celebrades pel públic i per la crítica durant els més de cinquanta anys al llarg dels quals es va desenvolupar la seua carrera artística.  
La seua vocació per les arts cinematogràfiques el va portar a inscriure's, l'any 1947, en el recentment fundat Institut d'Investigacions i Experiències Cinematogràfiques, del qual serà el primer titulat. Després de les primeres experiències amb diversos curtmetratges, el seu debut com a director té lloc l'any 1951 amb la pel·lícula Esa pareja feliz. A partir d'aquest moment, i fins a l'any 2002, quan va realitzar el seu últim curtmetratge, Luis García-Berlanga desenvolupa una obra cinematogràfica que el va convertir en una figura fonamental de la cultura espanyola i una de les que més influència han exercit en el nostre cinema, amb obres tan representatives de la seua època i tan inoblidables com Bienvenido Mr. Marshall, Calabuch, Plácido, El verdugo, Tamaño natural, La escopeta nacional, La Vaquilla, Moros y Cristianos, i tantes altres. En totes es pot trobar un estil fílmic i una visió de la societat i dels éssers humans tan propis, originals i distintius, que va ser necessari inventar un neologisme per a representar-les: berlanguià.  
La seua rellevància ha quedat reconeguda en nombrosíssims premis i distincions, incloent-hi els atorgats en festivals internacionals com els de Cannes, Venècia, Mont-real o Berlín; la nominació a l'Òscar de Hollywood, el Premi Nacional de Cinematografia, els premis Goya, la Medalla d'Or de les Belles Arts, el premi Príncep d'Astúries de les Arts, l'Alta Distinció de la Generalitat Valenciana, la medalla d'or de la Societat General d'Autors d'Espanya, doctorats honoris causa per les universitats Complutense de Madrid i Politècnica de València, acadèmic de la Reial Acadèmia de Belles Arts de San Fernando, membre del Consell Valencià de Cultura, i un llarg etcètera que, potser, es podria resumir en la seua elecció com a un dels deu cineastes més rellevants del món en el Festival Internacional de Karlovy Vary.  
  
La seua projecció nacional i mundial no va fer a Luis García-Berlanga oblidar la seua vinculació, personal i simbòlica, amb la Comunitat Valenciana. El sentit de la ironia, la sàtira i la mordacitat característiques de l'estil berlanguià són trets típics d'una forma de ser que caracteritza els valencians. Com ell mateix deia, les seues pel·lícules són falleres, pirotècniques i rodades sobre la base de la inspiració instantània, és a dir, el «pensat i fet» del qual fan gala els valencians.  
Per tot això, d'acord amb l'article 18.f de la Llei 5/1983, de 30 de desembre, del Consell, a proposta del president de la Generalitat, amb la deliberació prèvia del Consell, en la reunió del 8 de gener de 2021,  
  
  
DECRETE  
  
Article 1. Objecte  
1. Es declara l'any 2021 com a Any García-Berlanga, en commemoració del centenari del naixement del cineasta Luis García-Berlanga.  
2. Es crea la Comissió Commemorativa de l'Any García-Berlanga (d'ara endavant, la Comissió), que s'adscriu a la Presidència de la Generalitat, a través del Gabinet del president.  
  
Article 2. Composició de la Comissió  
1. Seran membres de la Comissió les persones titulars de:  
a) La Presidència de la Generalitat, que exercirà la presidència de la Comissió.  
b) El Ministeri de Cultura i Esports, que exercirà la Vicepresidència Primera de la Comissió.  
c) La Conselleria d'Educació, Cultura i Esports, que exercirà la Vicepresidència Segona de la Comissió.  
d) La Presidència de la Diputació Provincial d'Alacant.  
e) La Presidència de la Diputació Provincial de Castelló.  
f) La Presidència de la Diputació Provincial de València.  
g) L'Alcaldia Presidència de l'Ajuntament de València.  
h) La Secretaria Autonòmica de Turisme.  
i) La Secretaria Autonòmica de Cultura i Esport.  
j) La Presidència de la Federació Valenciana de Municipis i Províncies.  
k) La Presidència del Consell Valencià de Cultura.  
l) La Presidència de l'Acadèmia de les Arts i les Ciències Cinematogràfiques d'Espanya, i una altra persona en representació de l'acadèmia esmentada, designada per la Presidència d'aquesta.  
m) La Direcció General de Cultura i Patrimoni.  
n) La Direcció General de Promoció Institucional.  
o) La Direcció de l'Institut Valencià de Cultura.  
p) La Direcció General de la Societat Anònima de Mitjans de Comunicació de la Comunitat Valenciana.  
Així mateix, també seran membres de la Comissió:  
q) Una persona representant de la família de Luis García-Berlanga.  
r) La persona comissionada per a la commemoració de l'Any García-Berlanga.  
Les persones membres previstes en els punts q i r seran designades mitjançant un decret del president de la Generalitat.  
2. A més del que es preveu en l'apartat anterior, el president de la Generalitat podrà designar, mitjançant un decret, fins a un màxim de huit vocals, en atenció al seu prestigi i la seua contribució a la cultura i a les arts.  
3. Les funcions de Secretaria de la Comissió seran exercides per la persona que designe la Comissió entre els seus membres.  
  
Article 3. Funcions i règim de funcionament de la Comissió  
1. A la Comissió li correspon establir les pautes per a l'elaboració de la programació d'accions i activitats commemoratives, i aprovar el programa general dels actes commemoratius que es desenvolupen, així com la coordinació amb altres organismes o entitats, públiques o privades, que desitgen participar en la commemoració.  
2. La Comissió podrà funcionar en ple o en grups de treball, la composició, les atribucions i el règim de funcionament dels quals s'acordarà pel ple.  
3. La Comissió es reunirà una vegada cada quatre mesos amb caràcter ordinari, i, amb caràcter extraordinari, totes les vegades que siga convocada per la Presidència, a iniciativa pròpia o a proposta, almenys, d'una tercera part de les vocalies.  
4. El règim de convocatòries, constitució i adopció d'acords de la Comissió serà el que es disposa en la normativa bàsica reguladora del règim jurídic del sector públic, així com, si escau, per les normes de funcionament que puga aprovar la Comissió.  
  
Article 4. Comité Executiu  
1. Per a facilitar el desenvolupament de les funcions de la Comissió, es crearà un comité executiu integrat per la persona comissionada per a la commemoració de l'Any García-Berlanga, que el presidirà, i altres quatre persones membres de la Comissió designades per aquesta. La Secretaria del Comité serà exercida per la persona designada per les persones membres d'aquest i entre aquestes.  
2. El Ple de la Comissió acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediat dels assumptes que corresponguen a la Comissió Commemorativa, així com les altres funcions que aquesta li encomane. En tot el que no s'haja previst per la Comissió, el funcionament del Comité Executiu es regirà per la normativa bàsica reguladora del règim jurídic del sector públic.  
  
3. El Comité es reunirà una vegada al mes amb caràcter ordinari, i, amb caràcter extraordinari, totes les vegades que siga convocat per la seua presidència, a iniciativa pròpia o a proposta, almenys, de dues de les persones que l'integren.  
  
Article 5. Marca de l'any commemoratiu  
1. Durant l'any 2021, l'Administració de la Generalitat i les entitats integrants del seu sector públic instrumental utilitzaran, en la papereria bàsica, comunicacions, suports publicitaris i altres elements identificatius, una marca representativa de la commemoració.  
2. La marca esmentada, així com les condicions de la seua utilització, seran aprovades per un acord del Consell, en el qual s'hauran de preveure els mecanismes adequats de difusió per a fer-ne ús.  
  
  
DISPOSICIÓ ADDICIONAL  
  
Primera. Suport al funcionament de la Comissió  
Per part de la Presidència de la Generalitat es donarà el suport tècnic i material que requerisca l'adequat desenvolupament de les funcions de la Comissió Commemorativa de l'Any García-Berlanga i de la persona designada com a comissionada per a la commemoració. A aquest efecte, s'hi podrà adscriure temporalment el personal tècnic que puga ser necessari en funció dels treballs que calg realitzar.  
  
Segona. Incidència pressupostària  
L'aplicació d'aquest decret no podrà tindre gens d'incidència en la dotació dels capítols de despesa del pressupost de la Generalitat i, en tot cas, serà atesa amb els mitjans personals i materials de l'Administració de la Generalitat.  
  
  
DISPOSICIONS FINALS  
  
Primera. Habilitació  
Es faculta la persona titular del Gabinet del president de la Generalitat per adoptar les instruccions i actes administratius necessaris per l'aplicació d'aquest decret.  
  
Segona. Vigència  
Les disposicions contingudes en aquest decret es mantindran vigents fins que transcórreguen sis mesos des de la finalització de l'Any García-Berlanga.  
  
Tercera. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
València, 8 de gener de 2021  
  
El president de la Generalitat,  
XIMO PUIG I FERRER